钦定古今图书集成/明伦汇编/官常典/第485卷 > 郭彦
## 钦定古今图书集成/明伦汇编/官常典/第485卷 > 郭彦

按《周书》本传，“彦，太原阳曲人也。其先从宦关右，遂居
冯翊。父引，郡功曹、灵武令。彦少知名，太祖临雍州，辟
为西尚书佐。寻除开府仪同主簿，转司空记室、太尉
府属，迁虞部郎中。大统十二年，初选当州首望，统领
乡兵，除帅都督、持节、平东将军以居郎官著称。封龙
门县子，邑三百户，进大都督，迁车骑大将军、仪同三”
司、司农卿。是时岷州羌酋傍乞铁忽与郑五丑等寇
扰西服，彦从大将军宇文贵讨平之。魏恭帝元年，除
兵部尚书，仍以本兵从柱国于谨南伐江陵。进骠骑大将军、开府仪同三司，增邑五百户，进爵为伯。六官
建，拜民部中大夫。孝闵帝践阼，出为澧州刺史。蛮左
生梗，未遵朝宪。至于赋税，违命者多，聚散无恒，不营
农业。彦劝以耕稼，禁其游猎。民皆务本，家有馀粮，亡
命之徒，咸从赋役。先是，以澧州粮储乏少，每令荆州
递送。自彦莅职，仓庾充实，无复转输之劳。齐南安城
主冯显密遣使归降，其众未之知也。柱国宇文贵令
彦率兵应接齐人，先令显率所部送粮南下。彦惧其
众不从命，乃于路邀之，显因得自拔。其众果拒战，彦
纵兵奋击，并掳获之。以南安无备，即引军掩袭。显外
兵参军邹绍既为彦所获，因请为乡导。彦遂夜至城
下，令绍诈称显归，门者开门待之。彦引兵而入，遂有
其城，俘获三千馀人。晋公护嘉之，进爵怀德县公，邑
一千户。以南安、悬远，寻令班师。及秩满还朝，民吏号
泣送彦二百馀里。寻为东道大使，观省风俗。除蒲州
总管府长史，入为工部中大夫。保定四年，护东讨，彦
从尉迟迥攻洛阳。迥复令彦与权景宣南出汝、颍。及
军次豫州，彦请攻之，景宣以城守既严，卒难攻取，将
欲南辕，更图经略。彦以奉命出师，须与大军相接，若
向江畔立功，更非朝廷本意，固执不从。兼昼攻取之
计。会其刺史王士良妻弟董远秀密遣送款，景宣乃
从。于是引军围之，士良遂出降。仍以彦镇豫州，增邑
六百户。寻以洛阳班师，亦弃而不守。属纯州刺史樊
舍卒，其地既东接陈境，俗兼蛮左，初丧州将，境内骚
然。朝议以彦威信著于东南，便令镇抚。彦至，吏人畏
而爱之。天和元年，除益州总管府长史，转陇右总管
府长史。四年，卒于位。赠小司空、宜鄜、丹三州刺史。